51. krídlo Prešov

51. krídlo Prešov je vrtuľníkové krídlo Vzdušných síl Ozbrojených síl Slovenskej republiky sídliace na leteckej základni Prešov. Vo funkcii veliteľa krídla je od 1. januára 2024 plukovník Štefan Okoš. Jeho predchodcom bol plukovník Marek Homola, vo funkcii pôsobil od 1. októbra 2020.
História.
Na základni Prešov boli z rozhodnutia federálnej vlády k 23. novembru 1992 založené 4. letecká základňa a v rámci nej 4. vrtuľníkový pluk. K 30. novembru 1993 bol pluk pretransformovaný do 4. leteckej základne. Tá bola premenovaná na 34. a 3. základňu, neskôr na krídlo. Dňa 31. októbra 2003 základňa dostala od prezidenta čestný názov „Letecká základňa generálplukovníka Jána Ambruša“. Názov pripomína Jána Ambruša, prvého česko-slovenského veliteľa 312. (česko-slovenskej) perute RAF v období druhej svetovej vojny. Generálplukovník Ambruš budoval česko-slovenské letectvo pred druhou svetovou vojnou a počas nej pripravoval vynikajúcich pilotov.
Predchádzajúce jednotky.
Súčasnému 51. krídlu predchádzali nasledujúce jednotky:
Velitelia.
Vo funkcii veliteľa krídla bol od 1. októbra 2020 plukovník Ing. Peter Kríž. Jeho predchodcom bol plukovník Róbert Tóth, ktorý velil od roku 2013. V roku 2024 je veliteľom plukovník Ing. Štefan Okoš. Jeho predchodcom bol plukovník Ing. Marek Homola.
Pôsobenie v zahraničných misiách.
Dňa 27. augusta 2002 bola do misie SFOR vyslaná prvá skupina z vrtuľníkového krídla pod velením kpt. Ladislava Maláka. Šlo o prvé zahraničné pôsobenie jednotky Vzdušných síl SR v misii pod velením členskej krajiny NATO. Slovenská skupina, začlenená do 1. samostatnej vrtuľníkovej jednotky pod holandským vedením nalietala s dvomi strojmi Mi-17 vyše 403 hodín. V rámci operácie KFOR boli do Kosova vyslané dve rotácie príslušníkov krídla. S vrtuľníkmi Mi-17M od decembra 2007 do júna 2008 „splnili 222 operačných úloh, 1 031 letov, počas ktorých celkovo odlietali 488 hodín a 40 minút“. Úlohy 35 príslušníkov spočívali v „preprave osôb, VIP osôb, materiálu v nákladnej kabíne vrtuľníka a podvese“. Od 19. februára 2009 do 3. júna 2009 pôsobilo 33 príslušníkov krídla tiež v operácii EUFOR – ALTHEA v Bosne a Hercegovine. S dvoma vrtuľníkmi Mi-17M „splnili 59 operačných úloh, 359 letov, počas ktorých bolo celkovo odlietaných 134 hodín a 5 minút“.
Nové vrtuľníky.
Dňa 26. júna 2017 pristáli na leteckej základni v Prešove prvé dva z celkových deviatich nových viacúčelových vrtuľníkov Sikorsky UH-60M Black Hawk. Vrtuľníky boli dodané bez zbraňových systémov. Ďalšie dva vrtuľníky boli dodané 12. júla 2018 a ďalšia dvojica až 26. augusta 2019. Posledné tri kusy boli dodané 11. januára 2020.
Poslanie a úlohy krídla.
Medzi úlohy krídla patrí obrana slovenského vzdušného priestoru, podpora pozemných jednotiek, humanitárne misie, letecká pátracia a pozemná pátracia záchranárska služba. Podieľa sa tiež na výcviku, „na eliminácii nevojenských a zmiešaných ohrození, vrátane eliminácie a odstraňovania následkov spôsobených živelnými katastrofami, mimoriadnymi udalosťami, záchrana osôb, majetku“ a na výsadkových a dopravných úlohách. Letecká pátracia a záchranárska služba je v prevádzke 24 hodín denne a „je určená pre záchranu či už vojenských, alebo civilných lietadiel, ktoré vykonávajú prelety nad územím Slovenskej republiky a taktiež na vykonávanie zásahu pri mimoriadnych udalostiach.“
Letecká technika.
Krídlo disponuje touto leteckou technikou: